आधुनिक काल की हिन्दी कविता या काव्य को आचार्य रामचन्द्र शुक्ल ने नई काव्यधारा का तृतीय उत्थान कहा है, जिसे सामान्यत: छायावाद के नाम से जाना जाता है। छायावाद के उदय के सम्बन्ध में श्री शुक्ल का कथन है, प्राचीन ईसाई संतों के छायाभास तथा यूरोप के काव्य क्षेत्र में प्रवर्तित आध्यात्मिक प्रतीकवाद के अनुकरण पर रची जाने के कारण बंगाल में ऐसी कविताएँ छायावाद कही जाने लगी थीं। अत: हिन्दी में ऐसी कविताओं का नाम छायावाद चल पड़ा।